**MADONAS NOVADA PAŠVALDĪBA**

Reģ. Nr. 90000054572

Saieta laukums 1, Madona, Madonas novads, LV-4801

 t. 64860090, e-pasts: pasts@madona.lv

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Madonas novada pašvaldības iekšējais normatīvais akts Nr. 19**

Madonā, 2025. gada 30. septembra domes lēmums Nr. 198 (prot. Nr. 9, 36. p.)

**PEDAGOĢISKI MEDICĪNISKĀS KOMISIJAS**

**NOLIKUMS**

*Izdots saskaņā ar*

*Pašvaldību likuma 10. panta pirmās daļas 8. punktu*

1. **Vispārīgie jautājumi**
2. Nolikums nosaka Madonas novada pašvaldības (turpmāk – Pašvaldība) komisijas “Pedagoģiski medicīniskā komisija” (turpmāk – Komisija) darbību.
3. Komisija ir koleģiāla lēmējinstitūcija, kuru izveido, reorganizē un likvidē Pašvaldības dome.
4. Komisija darbojas pastāvīgi saskaņā ar šo nolikumu un citiem ārējiem normatīvajiem aktiem, kas nosaka Komisijas darbību.
5. Komisijas darbību izbeidz Pašvaldības dome.
6. Komisijas locekļus un to amatus, kā arī izmaiņas Komisijas sastāvā apstiprina Pašvaldības dome.
7. Komisijas locekļi par darbu Komisijā saņem atlīdzību Pašvaldības domes noteiktajā apmērā un kārtībā.
8. Komisija izmanto Valsts un pašvaldību pedagoģiski medicīnisko komisiju informācijas sistēmā (turpmāk – Sistēma) definētās veidlapas atzinumiem un protokoliem. Uz Komisijas atzinumiem normatīvajos aktos noteiktajos gadījumos izmanto zīmogu ar pilnu Komisijas nosaukumu.
9. Komisijas darbam nepieciešamos materiālus un tehniku nodrošina Pašvaldības iestāde “Madonas novada Centrālā administrācija”
10. **Komisijas funkcijas un uzdevumi**
11. Komisijas funkcija ir ārējos normatīvajos aktos noteiktajā kārtībā sniegt atzinumu par atbilstošāko pirmsskolas izglītības programmu vai speciālo pirmsskolas izglītības programmu, speciālās pamatizglītības programmu izglītojamiem, kā arī nodrošināt metodiskā atbalsta funkciju izglītojamo ģimenēm, izglītības iestādēm.
12. Lai īstenotu savu funkciju Komisija veic šādus uzdevumus:
	1. pamatojoties uz pilngadīga izglītojamā, nepilngadīga izglītojamā vecāku, bāriņtiesas iecelto aizbildņu vai aizgādņu (turpmāk – Vecāki) vai bāriņtiesas lēmumu un pilngadīga izglītojamā, Vecāku vai bāriņtiesas iesniegtajiem speciālistu atzinumiem saskaņā ar normatīvajos aktos noteiktajiem kritērijiem izvērtē Pašvaldības administratīvajā teritorijā dzīvojošā izglītojamā veselības stāvokli, spējas un attīstības līmeni un sniedz atzinumu par izglītojamajam atbilstošāko izglītības programmu;
	2. ja nepieciešams, organizē Komisijas izbraukuma sēdes izglītības iestādē, kurā mācās bērns;
	3. veicina Pašvaldības administratīvajā teritorijā dzīvojošo izglītojamo ar speciālajām vajadzībām integrēšanu Pašvaldības administratīvajā teritorijā esošajās vispārējās izglītības iestādēs;
	4. konsultē pedagogus, vecākus un citas personas speciālās izglītības jautājumos;
	5. pamatojoties uz ģimenes ārsta vai ārstu komisijas atzinumu un izvērtējot izglītojamā spējas, sniedz atzinumu par Pašvaldības administratīvajā teritorijā dzīvojoša ilgstoši slimojoša izglītojamā izglītošanās nepieciešamību dzīvesvietā no 1.–12.klasei;
	6. analizē Pašvaldības administratīvajā teritorijā esošo izglītības iestāžu darbu izglītojamo ar speciālām vajadzībām izglītošanā, lai tie saņemtu izglītību atbilstoši veselības stāvoklim, spējām un attīstības līmenim;
	7. koordinē Pašvaldības izglītības iestāžu speciālās izglītības skolotāju, logopēdu un izglītības psihologu darbu;
	8. nodrošina metodisku un organizatorisku atbalstu Pašvaldības administratīvajā teritorijā esošajām izglītības iestādēm izglītojamo attīstības līmeņa un spēju izvērtēšanā, kā arī izglītojamo ar speciālām vajadzībām individuālo izglītības plānu sagatavošanā;
	9. iesaka izglītojamajiem ar speciālām vajadzībām nepieciešamos atbalsta pasākumus mācību procesa organizēšanā un valsts pārbaudes darbos normatīvajos aktos noteiktajā kārtībā.
13. Komisija ir tiesīga:
	1. ieteikt Pašvaldības administratīvajā teritorijā dzīvojoša izglītojamā veselības stāvokļa pārbaudi ārstniecības iestādē;
	2. pieprasīt no Pašvaldības administratīvajā teritorijā esošajām izglītības iestādēm informāciju par Komisijas kompetencē esošajiem jautājumiem;
	3. atbilstoši kompetencei sniegt rekomendācijas un ieteikumus speciālās izglītības un iekļaujošās izglītības jautājumos Pašvaldības administratīvajā teritorijā esošajām izglītības iestādēm un metodiski vadīt to izpildi.
14. **Komisijas** **struktūra un amatpersonu kompetence**
15. Komisijas sastāvā iekļauj personas, kuru kvalifikācija atbilst normatīvajos aktos noteiktajām prasībām. Komisijas sastāvā ir Komisijas vadītājs, klīniskais vai izglītības psihologs, logopēds, speciālās izglītības skolotājs, sertificēta ārstniecības persona – ārsts.
16. Komisijas vadītājs ir atbildīgs par:
	1. Komisijas darbības nodrošināšanu un noteikto uzdevumu izpildi;
	2. Komisijas atzinumu atbilstību un tiesiskumu;
	3. Komisijas darba vadīšanu, plānošanu, organizēšanu;
	4. atbilstoši normatīvajos aktos noteiktajai kārtībai un piešķirtajām Sistēmas lietotāja tiesībām korektu un savlaicīgu informācijas ievadīšanu Sistēmā;
	5. Komisijas lietvedības kārtošanu;
	6. Komisijas darba rezultātu apkopošanu un analīzi;
	7. Komisijas rīcībā esošās informācijas saglabāšanu;
	8. izglītības iestāžu vadītāju, pedagogu, vecāku konsultēšanu.
17. Pašvaldības Komisijas locekļi:
	1. piedalās Komisijai izvirzīto uzdevumu īstenošanā;
	2. izvērtēšanas procesā ievēro katra bērna vajadzības, apstākļus izglītības iestādē un ģimenē, veselības stāvokli, zināšanu līmeni, spējas, pieredzi, rīcību un uzvedību;
	3. atbilstoši piešķirtajām Sistēmas lietotāja tiesībām ievada Sistēmā informāciju par izglītojamā pārbaudes kartē fiksētā izvērtējuma rezultātiem;
	4. ievēro profesionālās ētikas normas, bērnu un vecāku tiesības;
	5. sadarbojas ar vispārējās un speciālās izglītības iestādēm un ģimenēm.
18. Sistēmas lietotājam nav tiesību nodot piešķirtās Sistēmas lietotāja tiesības citai personai.
19. Komisijas darbā iesaistītie speciālisti, atbilstoši Fizisko personu datu apstrādes likuma prasībām, rakstiski apņemas saglabāt un nelikumīgi neizpaust Komisijas darbā izmantotos fizisko personu sensitīvos datus (arī pēc darba tiesisko attiecību izbeigšanās).

**IV. Komisijas darba organizācija**

1. Komisijas darbu organizē sēžu formā.
2. Komisijas sēdes tiek organizētas gan atbilstoši darba plānam, gan pēc pieprasījuma un nepieciešamības kāda objektīva iemesla dēļ (piemēram, atzinumam par ilgstoši slimojošu izglītojamo izglītošanos ārpus izglītības iestādes).
3. Izglītojamo Komisijas sēdei piesaka Vecāki vai pilnvarotā persona, kura pārstāvēs izglītojamā intereses Komisijas sēdē. Pieteikšana izpētei Komisijas sēdē notiek telefoniski, klātienē vai ar elektroniskās saziņas līdzekļu starpniecību, norādot izglītojamā vārdu un uzvārdu, vecumu, izglītības iestādi, klasi/grupiņu, mācību/dzimto valodu, pieteikšanas iemeslu (īsu problēmas formulējumu), pieteicēja vārdu, uzvārdu un tālruņa numuru.
4. Ja izglītojamais nedzīvo Pašvaldības administratīvajā teritorijā, Komisija iesaka vērsties izglītojamā dzīves vietai atbilstošajā komisijā.
5. Komisija pieteicēju informē par dokumentiem, kurus nepieciešams iesniegt Komisijā. Ierodoties uz Komisiju, nepieciešami šādi dokumenti:
	1. Vecāku iesniegums par izglītojamā intelektuālo spēju un veselības stāvokļa izvērtēšanu Komisijā. Ja Vecāki uz sēdi ierasties nevar, viņi rakstiski pilnvaro personu, kura pārstāvēs bērna intereses;
	2. izglītojamā dzimšanas apliecība vai pase un izglītojamā likumiskā pārstāvja personu apliecinošs dokuments;
	3. izglītības iestādes informācija par izglītojamo, kas sagatavota ne agrāk kā vienu mēnesi pirms Komisijas sēdes;
	4. izglītojamā sekmju izraksts vai liecība, darba burtnīcas un pārbaudes darbi matemātikā un dzimtajā valodā. Ja izglītojamais Komisiju apmeklē atkārtoti un iepriekš noteikta speciālās izglītības programma vai atbalsta pasākumi, tad jāiesniedz individuālais izglītības programmas apguves plāns un izvērtējums dinamikā;
	5. ģimenes ārsta atzinums par izglītojamā vispārējo veselības stāvokli, tajā skaitā, norādot ziņas par izglītojamā redzi un dzirdi, kurš izdots ne agrāk kā vienu mēnesi pirms Komisijas sēdes;
	6. logopēda atzinums par Izglītojamo, kurš sagatavots ne agrāk kā trīs mēnešus pirms Komisijas sēdes;
	7. izglītības vai klīniskā psihologa atzinums par izglītojamo ar kopējo pilnu intelektuālo spēju attīstības līmeņa izvērtējumu, kurš sagatavots ne agrāk kā gadu pirms Komisijas sēdes;
	8. bērnu psihiatra/psihiatra vai bērnu neirologa/neirologa atzinums par izglītojamo:
		1. speciālās izglītības programmas izglītojamajiem ar valodas traucējumiem, jauktiem attīstības traucējumiem (pirmsskolas izglītībā) vai garīgās veselības traucējumiem noteikšanai – atzinums sagatavots ne agrāk kā trīs mēnešus pirms Komisijas sēdes;
		2. speciālās izglītības programmas izglītojamajiem ar mācīšanās traucējumiem (pamatizglītībā) vai garīgās attīstības traucējumiem, kā arī smagiem garīgās attīstības traucējumiem vai vairākiem smagiem attīstības traucējumiem noteikšanai – atzinums sagatavots ne agrāk kā sešus mēnešus pirms Komisijas sēdes;
	9. citi speciālistu atzinumi (atbilstoši izglītojamā traucējuma veidam), kas raksturo izglītojamā veselības stāvokli, spēju un attīstības līmeni un kas izdoti ne agrāk kā sešus mēnešus pirms Komisijas sēdes.
6. Vēlams Komisijā iesniegt arī citus dokumentus par veselības stāvokli (slimnīcu/sanatoriju izrakstus, invaliditātes ekspertīzes lēmumus, atzinumus vai ieteikumus, ārstu speciālistu atzinumus u.c.), lai objektīvi izvērtētu bērnam piemērotāko izglītības programmu.
7. Nepieciešamību izglītojamajam atbilstoši veselības problēmām izglītību turpināt ārpus izglītības iestādes Komisija izvērtē, pamatojoties uz vismaz viena ārsta speciālista, kurš uzstāda diagnozi, kas var būt par pamatu apmācības mājās ieteikšanai, un ģimenes ārsta vai ārstu komisijas ieteikumu.
8. Uz Komisijas sēdi ierodas izglītojamais, viens no Vecākiem vai Vecāku pilnvarots pārstāvis. Komisijā ieteicams piedalīties izglītības iestādes pedagogam.
9. Komisija ir tiesīga sniegt atzinumu bez izglītojamā klātbūtnes Komisijas sēdē izglītojamiem, kuriem psihiatrs vai bērnu psihiatrs konstatējis smagu garīgu atpalicību (atbilstoši Starptautiskās statistiskās slimību un veselības problēmu klasifikācijas 10. redakcijai diagnozes kods F72) vai gadījumā, ja izglītojamā pārvietošana var būt bīstama veselībai vai nav iespējama atbilstoši ģimenes ārsta vai ārstējošā ārsta atzinumam.
10. Ja Komisijai netiek uzrādīts Vecāku iesniegums, izglītojamā dzimšanas apliecība un Vecāku pilnvarotās personas apliecinošs dokuments, izglītojamā izpēte tiek atlikta.
11. Komisijas vadītājs atbilstoši Sistēmas lietotāja tiesībām veic normatīvajos aktos noteiktās informācijas par izglītojamo un viņa likumisko pārstāvi reģistrāciju Sistēmā, pārbauda iesniegto dokumentu esamību un to derīgumu, kā arī informē izglītojamā Vecākus par sēdes darba kārtību.
12. Visu iesniegto dokumentu kopijas pievieno iesniegumam vai saglabā elektroniski.
13. Komisija lēmuma pieņemšanas procesā uzklausa Vecāku viedokli par bērna agrīno attīstību, veselību, mācību sasniegumiem, uzvedību, par Vecāku vēlmēm sakarā ar izglītības iegūšanu. Atbild uz Vecākus interesējošiem jautājumiem, kā arī iesaista Vecākus lēmuma pieņemšanā par bērna turpmākajām izglītības iespējām. Komisija Vecākiem sniedz skaidrojumu par Komisijas speciālistu veiktās izpētes rezultātiem un ieteikumus turpmākajam izglītības procesam un izglītojamo speciālo vajadzību nodrošināšanai.
14. Vecāku Komisijai iesniegtos dokumentu oriģinālus, tajā skaitā psihologu atzinumu oriģinālus par izglītojamā intelektuālās izpētes rezultātiem, pēc Komisijas sēdes atdod Vecākiem.
15. Komisijas locekļi Komisijas sēdes laikā atbilstoši savai kompetencei izvērtē Komisijai iesniegtos speciālistu atzinumus, veic izglītojamā pamatiemaņu izpēti un izvērtējumu fiksē izglītojamā pārbaudes kartē.
16. Lai izglītojamā spēju izvērtēšana būtu vispusīga un profesionāla, Komisija iepazīstas un atbilstoši kompetencei izskata visus iesniegtos dokumentus un katra Komisijas locekļa izvērtējuma rezultātus ievada Sistēmā.
17. Komisijas locekļi/speciālisti atbilstoši savai kompetencei, iesaistās (klātienē piedalās) Komisijas atzinuma sagatavošanā un vienojas par kopīgu lēmumu**,** akcentējot bērna spējas.
18. Ja Komisijas locekļiem radušās nenovēršamas domstarpības, gadījums ir sarežģīts vai par lēmuma pamatotību un objektivitāti rodas šaubas, Komisija var atkārtoti veikt izvērtēšanu, norādot papildu nepieciešamās izpētes darbības izglītojamā intelektuālo spēju vai emocionālā stāvokļa precizēšanai – izmeklēšana stacionārā vai ārstu papildu atzinumu iesniegšana, pilna intelektuālo spēju izvērtējuma veikšanai vai arī iesaka izglītības programmu uz laiku atbilstoši speciālās vai vispārējās izglītības programmai, nosakot atkārtotu izpēti Komisijā.
19. Komisija, pamatojoties uz iesniegtajiem dokumentiem un izglītojamā spēju izvērtējuma rezultātiem, sagatavo atzinumu par ieteikumu izglītojamajam turpināt izglītību atbilstoši kādai no izglītības programmām un, ja nepieciešams, atbalsta pasākumus mācību procesā.
20. Speciālās izglītības programmu ieteikumiem jāatbilst normatīvajos aktos noteiktajiem kritērijiem atzinuma sniegšanai par izglītojamam piemērotāko izglītības programmu. Ja izglītojamam ir vairākas speciālās vajadzības, piemēram, redzes traucējumi, tad Komisija atzinumā norāda papildu nepieciešamo palīdzību un atbalsta pasākumus mācību procesā.
21. Iesakot atzinumā nepieciešamību organizēt ilgstoši slimojošo bērnu mācības ārpus izglītības iestādes, mācības mājās organizē uz atveseļošanās laiku, bet ne ilgāku par sešiem mēnešiem. Ja noteikto termiņu nepieciešams pagarināt, veic atkārtotu izglītojamā veselības stāvokļa pārbaudi. izglītojamajam ar smagiem garīgās attīstības traucējumiem vai vairākiem smagiem attīstības traucējumiem, ņemot vērā izglītojamā veselības stāvokli, mācības mājās organizē pastāvīgi.
22. Komisijas vadītājs ir atbildīgs par atzinuma atbilstību izglītojamā spēju, attīstības līmeņa un veselības stāvokļa izvērtējumam un informācijas par Komisijas sniegtajiem atzinumiem ievadīšanu Sistēmā (protokolā).
23. Atzinumu paraksta Komisijas vadītājs.
24. Komisijas vadītājs Vecākiem vai pilnvarotajam pārstāvim izsniedz atzinumu, un Vecāki vai pilnvarotais pārstāvis parakstās par dokumenta saņemšanu.
25. Komisija informē izglītojamā Vecākus par izglītības iestādēm, kurās licencēta ieteiktā izglītības programma, bet lēmumu par atbilstošu izglītības iestādi pieņem izglītojamā Vecāki.
26. Ja Vecāki nepiekrīt Komisijas sniegtajam atzinumam, izglītojamā spējas un veselības stāvokli atkārtoti var izvērtēt Valsts pedagoģiski medicīniskajā komisijā.
27. Sistēmā (protokolā) norāda Komisijas sastāvu, atzinumu skaitu, sēdes norises laikus. Izdrukāto protokolu ar pielikumu pēc Komisijas sēdes paraksta visi Komisijas locekļi.
28. Vecāku iesniegumus, pievienoto dokumentu kopijas, protokolu un protokola pielikumu Komisija glabā un nodod arhīvā atbilstoši Pašvaldības apstiprinātajai lietu nomenklatūrai.
29. Komisija pēc Vecāku rakstiska pieprasījuma izsniedz atzinuma oriģināla dublikātu, atbilstoši normatīvajos aktos noteiktajai dokumenta noformēšanas kārtībai.
30. **Noslēguma jautājums**
31. **Šis nolikums stājas spēkā 2025. gada 1. oktobrī.**
32. **Ar šī nolikuma spēkā stāšanos spēku zaudē Madonas novada pašvaldības Pedagoģiski medicīniskās komisijas nolikums, kas apstiprināts ar Madonas novada pašvaldības domes 2021. gada 26. augusta lēmumu Nr. 133 (protokols Nr. 8; 12. p.).**

 Domes priekšsēdētājs A. Lungevičs